Katarinatsjerke (Roan)
De Katarinatsjerke is de protestantske tsjerke fan Roan, Drinte.

Skiednis 
Troch in oarkonde is it bekend dat der al yn 1139 in tsjerke yn Roan stie. Nei alle gedachten hawwe der al ferskate foargongers yn Roan stien. De hjoeddeiske tsjerke waard yn de 13e iuw boud. It âldste diel fan it gebou is it skip. Oan it begjin fan de 15e iuw waard it âlde koer ferfongen troch in goatysk koer. Al rillegau dêrnei waarden de sydskippen oanboud. Tsjin it ein fan de 15e iuw de toer boud. De tsjerke wie wijd oan Katarina fan Aleksandrje.

De oarspronklike koepelferwulften binne letter ferfongen troch in stiennen tonferwulft. Yn de jierren 1930 waard by de restauraasje lykas yn dy tiid wenst it pleisterwurk fan de binnenmuorren ferwidere, sadat de bakstienstruktuer fan de muorren fan it gebou sichtber waard.

Ynterieur 

Ut de tiid fan foar de reformaasje datearret it 13e-iuwske doopfont fan Bentheimer sânstien. De preekstoel datearret fan 1717. Fierder stiet der in 18e-iuwske hearebank mei it wapen fan lânskipssekretaris Coenraad Wolter Ellents en syn frou Gesina Oldenhuis, de bewenners fan de oanbuorjende havezate Mensinge.

Oargel 
It oargel koe boud wurde tanksij in legaat fan 10.000 karolusgûnen fan Maria Catharina Hoppinck. Har testamint makke it mooglik dat de ferneamde Dútske oargelbouwer Albertus Antoni Hinsz (1704-1785) foar de tsjerke in monumintaal oargel bouwe koe. Op snein 5 desimber 1779 waard foar it earst yn in tsjerketsjinst op it oargel spile. De oargelkas waard makke troch A. Smid. Bakker & Timmenga fierde fan 1998 oant 2006 in restauraasje út.

Sjoch ek 
 Jakobstsjerke (Roanerwâlde)

Keppeling om utens 
 Orgels in Drenthe: skiednis en beskriuwing oargel
 Stifting Behâld fan it Hinsz-oargel fan Roan

Tsjerkegebou yn Noardenfjild
Ryksmonumint yn Noardenfjild
Bouwurk út de 13e iuw